Martin Rinckart

Martin Rinckart (født 23. april 1586 i Eilenburg i Tyskland, død	8. desember 1649 samme sted) var en tysk salmedikter, prest og kantor.

Han kom fra små kår, men fikk stipend til å gå på skole, og havnet i 1602 på universitetet i Leipzig der han studerte teologi. Fra 1610 fikk han diverse stillinger som diakon, kantor og prest i menigheter i Eisleben og Erdeburg, og fra 1616 ble han erkediakon i Eilenburg. Han hadde denne stillingen under hele trettiårskrigen.

Han gav ut rundt 100 skrifter, blant dem Der Eislebische christliche Ritter, et drama om Martin Luther. Han skrev også rundt 600 salmer og komponerte en rekke verker. Hans mest kjente salme er «Nun danket alle Gott» som han skrev rundt 1636. Den er i bruk i en rekke salmebøker, og står i Norsk Salmebok og Norsk salmebok 2013 på både bokmål og nynorsk under titlene «Nå la oss takke Gud» (bokmål) og «No takka alle Gud» (nynorsk).

 Referanser 

Litteratur 
 Anne Kristin Aasmundtveit, Biografisk leksikon til Norsk Salmebok og Norsk Koralbok, Verbum forlag, Oslo, 1995. ISBN 82-543-0573-0. Side 37

Eksterne lenker
  Oppslag i Biographisch-Bibliographisches Kirchenlexikon
  Kort biografi på hymntime.com
  Biografi på bach-cantatas.com

Kategori:Tyske salmediktere
Kategori:Tyske lutherske prester
Kategori:Personer fra Landkreis Nordsachsen
Kategori:Fødsler i 1586
Kategori:Dødsfall i 1649